钦定古今图书集成/明伦汇编/氏族典/第613卷 > 《廖用贤尚友录》 > 豆卢署
## 钦定古今图书集成/明伦汇编/氏族典/第613卷 > 《廖用贤尚友录》 > 豆卢署

按《前定录》：豆卢署本名辅真，贞元六年，举进士下第，
将游信安，以文谒郡守郑式瞻，甚礼之，馆给数日，稍
洽，因谓署曰：“子复姓，不宜两字为名，将为改之，何如？”
署因起谢，且求其所改。式瞻书数字，若著者助者。署
者曰：“吾虑子宗从中有同者，故书数字，子当自择之。”
其夕宿于馆，梦一老人谓曰：“闻使君与子更名，子当
四举成名。四者最佳。后二十年为此郡守。”因指县隙
地曰：“此可以建亭台。”既悟思之，四者署字也，遂以为
名。既二年又下第，以为梦无征知者。或诮之，后二年
果登第，盖自更名后四举也。太和九年，署自秘书少
监为衢州刺史。既至，周览郡内，得梦中所指隙地，遂
命建一亭曰征梦亭。